**Беларускі да Вінчы – Язэп Драздовіч**

*эсэ*

*Ён, рукой махнуўшы, смела*

*Свой кінуў цень на крыж дарог*

*І ў люд пайшоў па Русі Белай,*

*Вястун, паэт, мастацтва Бог.*

*Віктар Шніп*

Самабытны, таленавіты, арыгінальны, з уласным бачаннем свету, мастак, які пісаў карціны на тэмы яшчэ не разгаданыя – гэта ўсё пра яго, нашага земляка, Язэпа Драздовіча – беларускага да Вінчы – жывапісца і графіка, настаўніка, археолага, скульптара, пісьменніка, фалькларыста, этнографа. Тры ўласныя выявы, тры характэрныя рысы сваёй асобы – Драздовіч-мастак, які паліць трубку і трымае пэндзаль у руцэ, Драздовіч-гісторык, які пільна ўглядаецца ў кнігу, і Драздовіч-астраном, які задуменна разглядае рукапіс з выявамі планет, майстар увасобіў у сваім аўтапартрэце.

Язэп Драздовіч увесь час, адведзены яму на зямлі, займаўся духоўнымі пошукамі, а натхненне для напісання сваіх карцін чэрпаў у прыгажосці і традыцыях роднага краю. Творы Язэпа Драздовіча адрозніваюцца стылёвай і тэматычнай разнастайнасцю. Апантаная любоў да ўсяго беларускага дазволіла Драздовічу стварыць графічную серыю замкавай архітэктуры. Выявы беларускай прыроды мастак увасобіў у графічнай серыі ”Дзісненшчына“, гісторыю сярэднявечнай Беларусі – у серыі ”Полаччына“. ”Вечны вандроўнік“ запісваў фальклор і апрацоўваў народную лексіку Палесся, чытаў лекцыі па астраноміі, пісаў жывапісныя партрэты знакамітых людзей Беларусі, збіраў альбомы з узорамі беларускіх тканін, стварыў дзесяткі насценных ”дываноў-маляванак“. Мастак адным з першых звярнуўся ў сваёй творчасці да выявы Францыска Скарыны, увасобіўшы ў карцінах жыццёвы шлях першадрукара. Незвычайным увасабленнем своеасаблівага прыроднага феномену Язэпа Драздовіча, дзякуючы якому ён стаў чалавекам, які зазірнуў за межы зямнога свету, сталі пейзажы далёкіх планет. Мастак на аснове сваіх ”магнетычных“ сноў стварыў таямнічыя прыродныя ландшафты, а ў працы ”Тэорыя руху“, якую Язэп Драздовіч пісаў 25 гадоў, разважаў над гармоніяй руху планет.

Язэп Драздовіч, на мой погляд, гэта самабытная асоба ў беларускай нацыянальнай культуры, якога вылучае сярод іншых мастакоў багатая фантазія, містычнасць і сімвалізм, увасабленне ў творчасці вялікай любові да Радзімы, да яе слаўнага мінулага.

***Грыцкевіч Ксенія***, 16 гадоў, вучаніца XI класа Багушэўскай сярэдняй школы імя А.Э.Марфіцкага Сенненскага раёна